bluuebunny/crossref_metadata_2025 huggingface dataset:
แนวทางการบริหารกิจการนักเรียนตามแนวคิดการเสริมสร้างความยึดมั่นผูกพันระหว่างโรงเรียน ครอบครัว และชุมชนของโรงเรียนมัธยมศึกษาสำนักงานเขตพื้นที่การศึกษามัธยมศึกษา เขต 10
Authors:   , เทพกสิกุล สวภพ
Published: September 2023

การวิจัยครั้งนีมี้วัตถุประสงค์เพื่อศึกษา 1) กรอบแนวคิดการบริหารกิจการนักเรียนและกรอบแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชน ของโรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 10 2) สภาพปัจจุบันและสภาพที่พึงประสงค์ของการบริหารกิจการนักเรียนตามแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชน ของโรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 10 3) นำเสนอแนวทางการบริหารกิจการนักเรียนตามแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชน ของโรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 10 ประชากรในการวิจัยได้แก่ โรงเรียน จำนวน 60 โรงเรียน ผู้ให้ข้อมูล ได้แก่ รองผู้อำนวยการโรงเรียน หัวหน้ากลุ่มงานบริหารกิจการนักเรียน ครูที่เกี่ยวข้องกับงานบริหารกิจการนักเรียน คณะกรรมการสถานศึกษาขั้นพื้นฐานตำแหน่งตัวแทนชุมชนและตำแหน่งผู้ปกครอง และนักเรียนระดับชั้นมัธยมศึกษาปีที่ 3 และ 6 รวม 324 คน เครื่องมือที่ใช้ในการวิจัย ได้แก่ แบบประเมิน แบบสอบถาม และแบบสัมภาษณ์ วิเคราะห์ข้อมูลโดยใช้ ค่าความถี่ ร้อยละ ค่าเฉลี่ย ส่วนเบี่ยงเบนมาตรฐาน และค่าดัชนีความต้องการจำเป็น (PNIModified) และการวิเคราะห์เนื้อหา ผลการวิจัย พบว่า 1) กรอบแนวคิดการบริหารกิจการนักเรียนประกอบด้วย 1) งานสำมะโนนักเรียน 2) งานรับและลงทะเบียนนักเรียน 3) งานกิจกรรมนักเรียน 4) งานบริการและสวัสดิการนักเรียน 5) งานวินัยและความประพฤติของนักเรียน และ 6) งานระบบดูแลช่วยเหลือนักเรียน ส่วนกรอบแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชนประกอบไปด้วย การทำงานเป็นกลุ่ม แผนปฏิบัติงานประจำปี การติดต่อสื่อสาร การมีส่วนร่วมในการตัดสินใจ การร่วมมือกับชุมชน และการประเมินผล 2) สภาพปัจจุบันและสภาพที่พึงประสงค์ของการบริหารกิจการนักเรียนตามแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชน ของโรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 10 พบว่าสภาพที่พึงประสงค์ มีค่าสูงกว่าสภาพปัจจุบันทุกด้าน โดยมีสภาพปัจจุบันเรียงลำดับ ดังนี้ งานระบบดูแลช่วยเหลือนักเรียน งานบริการและสวัสดิการนักเรียน งานวินัยและความประพฤติ งานกิจกรรมนักเรียน งานรับและลงทะเบียนนักเรียน และงานสำมะโนนักเรียน ตามลำดับ เช่นเดียวกับสภาพที่พึงประสงค์ 3) แนวทางการบริหารกิจการนักเรียนตามแนวคิดการเสริมสร้างความยึดมั่นผูกพันระหว่างโรงเรียน ครอบครัวและชุมชน ของโรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 10 ตามลำดับความต้องการจำเป็นที่มีค่าสูงกว่าค่าเฉลี่ย ได้แก่ ด้านงานสำมะโนนักเรียน โดยผู้บริหารโรงเรียนควรประสานงานระหว่างผู้ปกครองและชุมชนในการสำรวจข้อมูลนักเรียนและจัดตั้งเป็นคณะกรรมการ รวมทั้งเปิดโอกาสให้ทุกฝ่ายได้แสดงความคิดเห็น และด้านงานวินัยและความประพฤติ โดยผู้บริหารโรงเรียนควรร่วมมือกับผู้ปกครองและชุมชนเพื่อสอดส่องพฤติกรรมนักเรียน กำหนดบทบาทหน้าที่ของคณะกรรมการในงานดังกล่าว สื่อสารและจูงใจโดยวิธีที่หลากหลาย รวมทั้งให้บริการความรู้แก่ผู้ปกครองและชุมชน
ผลของการจัดกิจกรรมการสอนอ่านจับใจความโดยใช้เทคนิค KWL Plus ร่วมกับวิธีการอ่านแบบจับคู่ ที่มีต่อทักษะการอ่านจับใจความของนักเรียนชั้นประถมศึกษาปีที่ 3
Authors:   , ปันปิน ณัฐภัทร
Published: September 2023

การวิจัยครั้งนี้มีวัตถุประสงค์เพื่อศึกษาผลของการจัดกิจกรรมการสอนอ่านจับใจความโดยใช้โดยใช้เทคนิค KWL Plus ร่วมกับวิธีการอ่านแบบจับคู่ที่มีต่อทักษะการอ่านจับใจความของนักเรียนชั้นประถมศึกษาปีที่ 3 กลุ่มตัวอย่างเป็น นักเรียนชั้นประถมศึกษาปีที่ 3 โรงเรียนสาธิตจุฬาลงกรณ์มหาวิทยาลัย ฝ่ายประถม จำนวน 65 คน เครื่องมือที่ใช้ในการวิจัยประกอบด้วย แผนการจัดการเรียนรู้การอ่านโดยใช้เทคนิค KWL Plus ร่วมกับวิธีการอ่านแบบจับคู่และแผนการจัดการเรียนรู้การอ่านโดยใช้เทคนิค KWL Plus รูปแบบปกติ แบบสอบวัดทักษะการอ่านจับใจความ และแบบสัมภาษณ์ความคิดเห็นของนักเรียนเกี่ยวกับเทคนิค KWL Plus ร่วมกับวิธีการอ่านแบบจับคู่ วิเคราะห์ข้อมูลจากคะแนนทักษะการอ่านจับใจความ โดยคำนวณหาค่าสถิติพื้นฐาน ได้แก่ ค่าเฉลี่ยเลขคณิต ค่าส่วนเบี่ยงเบนมาตรฐาน และวิเคราะห์โดยหาค่าเฉลี่ย ส่วนเบี่ยงเบนมาตรฐาน และสถิติทดสอบค่าที (t-test) ผลการวิจัยพบว่า พบว่า นักเรียนที่ได้รับการจัดกิจกรรมการสอนอ่านจับใจความโดยใช้เทคนิค KWL Plus ร่วมกับวิธีการอ่านแบบจับคู่มีทักษะการอ่านจับใจความหลังการทดลองสูงกว่านักเรียนได้รับการจัดกิจกรรมการสอนอ่านจับใจความโดยใช้เทคนิค KWL Plus รูปแบบปกติกลุ่มควบคุม (x ̅ = 25.06) ที่เรียนรูปแบบปกติ อย่างมีนัยสำคัญทางสถิติที่ระดับ .05
การศึกษาการจัดการชั้นเรียนแบบครูประจำชั้นเพียงคนเดียวในโรงเรียนประถมศึกษา
Authors:   , สุธาเนตร วรลักษณ์
Published: September 2023

การวิจัยครั้งนี้มีวัตถุประสงคเพื่อ (1) ศึกษาจำนวนและสภาพการดำเนินการการจัดการชั้นเรียนแบบครูประจำชั้นเพียงคนเดียว ระดับชั้นประถมศึกษาปีที่ 1-3 โรงเรียนประถมศึกษาในเขตพื้นที่กรุงเทพมหานคร และ (2) เพื่อวิเคราะห์ตัวแปรที่ส่งผลต่อการจัดการชั้นเรียนแบบครูประจำชั้นเพียงคนเดียว ระดับชั้นประถมศึกษาปีที่ 1-3 ของโรงเรียนประถมศึกษาในเขตพื้นที่กรุงเทพมหานคร กลุ่มตัวอย่างที่ใช้ในการวิจัย คือ ครูประจำชั้นประถมศึกษาปีที่ 1 – 3 ของโรงเรียนประถมศึกษาในกรุงเทพมหานคร 3 สังกัด ได้แก่ สำนักงานคณะกรรมการการศึกษาขั้นพื้นฐาน (สพฐ.) สำนักการศึกษา กรุงเทพมหานคร (สนศ.) และสำนักงานคณะกรรมการส่งเสริมการศึกษาเอกชน (สช.) จำนวน 216 คน เครื่องมือที่ใช้ในการวิจัยคือแบบสอบถาม วิเคราะห์ข้อมูลโดยการแจกแจงความถี่ การหาร้อยละ ค่าเฉลี่ยเลขคณิต ส่วนเบี่ยงเบนมาตรฐาน สถิติทดสอบค่าที (t-test) และการวิเคราะห์ความแปรปรวน (Analysis of Variances : ANOVA) ผลการวิจัยพบว่า 1. กลุ่มตัวอย่างโรงเรียนประถมศึกษาในเขตพื้นที่กรุงเทพมหานครมีการจัดการชั้นเรียนแบบครูประจำชั้นเพียงคนเดียวเพียงร้อยละ 14.4 และจากการศึกษาสภาพการดำเนินการจัดการชั้นเรียนแบบครูประจำชั้นเพียงคนเดียวในภาพรวมของครูมีการปฏิบัติเฉลี่ยอยู่ในระดับมาก (ค่าเฉลี่ย= 4.24 ) โดยด้านที่มีการปฏิบัติสูงที่สุด คือ ด้านการจัดการชั้นเรียน มีระดับการปฏิบัติมาก (ค่าเฉลี่ย= 4.40 ) รองลงมาคือ ด้านงานประจำชั้น ด้านการติดตามผู้เรียน มีระดับการปฏิบัติมาก (ค่าเฉลี่ย= 4.20 และ 4.19 ) ตามลำดับ และต่ำที่สุด คือ งานสอน มีระดับการปฏิบัติมาก (ค่าเฉลี่ย= 4.18 ) 2. ตัวแปรที่ส่งผลต่อการจัดการชั้นเรียนแบบครูประจำชั้นเพียงคนเดียว ได้แก่ เพศ ขนาดโรงเรียน สังกัดของโรงเรียน ห้องพักครู ภาระงานที่ทำในชั่วโมงว่าง การอบรมการจัดการเรียนรู้แบบบูรณาการและความรู้เรื่องพัฒนาการเด็ก
การพัฒนาบทเรียนร่วมกันของครูเพื่อเสริมสร้างสมรรถภาพการจัดการเรียนการสอนภาษาไทยและความสามารถทางการอ่านของนักเรียนประถมศึกษาตอนต้นของโรงเรียนวัดทางหลวง (เทพราษฎร์รังสรรค์)
Authors:   , เขียวหวาน ธนัชชา
Published: September 2023

การวิจัยนี้มีวัตถุประสงค์เพื่อ 1) เสริมสร้างสมรรถภาพการจัดการเรียนการสอนของครูภาษาไทยระดับชั้นประถมศึกษาตอนต้น 2) พัฒนาความสามารถทางการอ่านของนักเรียนระดับชั้นประถมศึกษาตอนต้น และ 3) ศึกษาพฤติกรรมการเรียนของนักเรียนระดับชั้นประถมศึกษาตอนต้น โรงเรียนวัดทางหลวง (เทพราษฎร์รังสรรค์) จากการดำเนินการตามกระบวนการพัฒนาบทเรียนร่วมกันของครู ตามขั้นตอน คือ 1) การกำหนดเป้าหมายการพัฒนาบทเรียนร่วมกัน 2) การวางแผนบทเรียน 3) การนำแผนการสอนไปใช้ 4) การสังเกตการสอนในชั้นเรียน 5) การสืบสอบผลการปฏิบัติงาน 6) การปรับปรุงแก้ไขบทเรียน และ 7) การแลกเปลี่ยนเรียนรู้ โดยใช้การวิจัยเชิงปฏิบัติการแบบปฏิบัติ (Practical Action Research) มีครูผู้ร่วมวิจัยซึ่งเป็นครูภาษาไทย ระดับประถมศึกษาตอนต้น จำนวน 3 คน และนักเรียนกลุ่มเป้าหมายจำนวน 40 คน เก็บข้อมูลจากการสังเกต สัมภาษณ์ และการทดสอบ ผลการวิจัยสรุปได้ดังนี้ 1. ครูมีการพัฒนาสมรรถภาพการจัดการเรียนการสอนตามกระบวนการพัฒนาบทเรียนร่วมกัน ในด้านความรู้ความเข้าใจในหลักสูตร และเนื้อหาสาระวิชา ความรู้ความเข้าใจเกี่ยวกับวิธีการสอน ความรู้ความเข้าใจเกี่ยวกับการเรียนรู้ของผู้เรียน การใช้สื่อการเรียนรู้ และการวัดและประเมินผลการเรียนรู้เพิ่มมากขึ้น 2. นักเรียนประถมศึกษาตอนต้นของโรงเรียนวัดทางหลวง (เทพราษฎร์รังสรรค์) มีความสามารถทางการอ่านสูงขึ้นหลังจากการดำเนินการตามกระบวนการพัฒนาบทเรียนร่วมกันของครู กล่าวคือ นักเรียนมีผลการทดสอบการอ่านจากแบบทดสอบของสำนักงานคณะกรรมการการศึกษาขั้นพื้นฐานหลังการดำเนินการตามกระบวนการพัฒนาบทเรียนร่วมกันของครูสูงกว่าก่อนการดำเนินการ อย่างมีนัยสำคัญทางสถิติที่ระดับ .05 3. นักเรียนมีพฤติกรรมในการเรียนดีขึ้น ทั้งการมีส่วนร่วมในการเรียน ความกระตือรือร้นในการเรียน และพฤติกรรมการตอบคำถาม รวมถึงมีต่อการอ่านภาษาไทยเพิ่มมากขึ้น
บทบาทพยาบาลในหน่วยแพทย์แผนไทยและแพทย์ทางเลือก
Authors:   , อัธยาศัย จรัสศรี
Published: September 2023

การวิจัยครั้งนี้มีวัตถุประสงค์ เพื่อศึกษาบทบาทพยาบาลในหน่วยแพทย์แผนไทยและแพทย์ทางเลือก ใช้เทคนิค Ethnographic Delphi Futures Research (EDFR) โดยผู้ให้ข้อมูล คือ ผู้เชี่ยวชาญจำนวน 17 คน การดำเนินการวิจัยประกอบด้วย 3 ขั้นตอน คือ ขั้นตอนที่ 1 สัมภาษณ์ผู้เชี่ยวชาญเกี่ยวกับบทบาทพยาบาลในหน่วยแพทย์แผนไทยและแพทย์ทางเลือก ขั้นตอนที่ 2 นำข้อมูลที่ได้มาวิเคราะห์เนื้อหาแล้วนำมาสร้างแบบสอบถามเพื่อให้ผู้เชี่ยวชาญแสดงความคิดเห็นเกี่ยวกับระดับความสำคัญของข้อคำถามแต่ละข้อที่เป็นบทบาทพยาบาลในหน่วยแพทย์แผนไทยและแพทย์ทางเลือก ขั้นตอนที่ 3 นำข้อมูลที่ได้มาคำนวณค่ามัธยฐานและค่าพิสัยระหว่างควอไทล์ แล้วส่งแบบสอบถามกลับไปให้ผู้เชี่ยวชาญยืนยันความคิดเห็นอีกครั้ง หลังจากนั้นนำข้อมูลที่ได้มาคำนวณค่ามัธยฐานและค่าพิสัยระหว่างควอไทล์ เพื่อสรุปผลการวิจัย ผลการวิจัยพบว่า บทบาทพยาบาลในหน่วยแพทย์แผนไทยและแพทย์ทางเลือก ประกอบด้วย 5 บทบาท ดังนี้ 1) ผู้ปฏิบัติการพยาบาล เกี่ยวกับการดูแลตามกระบวนการพยาบาลแก่ผู้ป่วยที่ได้รับการบำบัดรักษาด้วยการแพทย์แผนปัจจุบัน และการแพทย์แผนไทยและการแพทย์ทางเลือก 2) ผู้ให้ข้อมูลและคำปรึกษา เกี่ยวกับการให้ข้อมูลและคำปรึกษาแก่ผู้ป่วยและผู้ที่สนใจการบำบัดรักษาด้วยการแพทย์แผนปัจจุบัน และการแพทย์แผนไทยและการแพทย์ทางเลือก 3) ผู้บริหารจัดการความเสี่ยง เกี่ยวกับการวางแผนควบคุมและจัดการความเสี่ยงอย่างมีระบบ 4) ผู้ประสานงานการบำบัดรักษา เกี่ยวกับการติดต่อประสานงานกับบุคลากรและหน่วยงานที่เกี่ยวข้องกับดูแลผู้ป่วยด้วยการแพทย์แผนปัจจุบัน และการแพทย์แผนไทยและการแพทย์ทางเลือก 5) ผู้พัฒนาตนเอง เกี่ยวกับการพัฒนาความรู้และนำวิจัยทางการพยาบาลที่บูรณาการการแพทย์แผนไทย และการแพทย์แผนไทยและการแพทย์ทางเลือก ข้อเสนอแนะ จากผลการวิจัยที่ได้ครั้งนี้ ผู้บริหารทางการพยาบาล สามารถนำผลการวิจัยไปใช้เป็นแนวทางการจัดเตรียมและพัฒนาบุคลากรในหน่วยงานการแพทย์แผนไทยและแพทย์ทางเลือก และเป็นข้อมูลสำหรับพยาบาลในการพัฒนาตนเองให้พร้อมในการปฏิบัติงาน
ปัจจัยเชิงเหตุของความยึดมั่นผูกพันต่อองค์การของพยาบาลวิชาชีพ: การวิเคราะห์อภิมาน
Authors:   , ศรีโฮมจันทร์ กุหลาบ
Published: September 2023

การวิเคราะห์อภิมานครั้งนี้ มีวัตถุประสงค์เพื่อ 1) ศึกษาคุณลักษณะของงานวิจัยที่ศึกษาปัจจัยเชิงเหตุของความยึดมั่นผูกพันต่อองค์การของพยาบาลวิชาชีพ 2) เปรียบเทียบความแตกต่างของค่าเฉลี่ยดัชนีมาตรฐานจำแนกตามตัวแปรปัจจัย และคุณลักษณะงานวิจัย และ3) วิเคราะห์ค่าเฉลี่ยดัชนีมาตรฐานของปัจจัยเชิงเหตุ ประชากรที่ใช้ในการศึกษา ได้แก่ วิทยานิพนธ์ในระดับบัณฑิตศึกษา ตั้งแต่ พ.ศ. 2538-2558 จำนวน 44 เรื่อง เครื่องมือในการเก็บข้อมูล ได้แก่ แบบประเมินคุณภาพงานวิจัยและแบบบันทึกคุณลักษณะงานวิจัย ที่ผ่านการตรวจสอบคุณภาพความตรงตามเนื้อหาจากผู้ทรงคุณวุฒิจำนวน 5 คน วิเคราะห์ข้อมูลด้วยวิธีการของ Glass, et al. (1987) ได้ค่าดัชนีมาตรฐานจำนวน 329 ค่า และวิเคราะห์ความแตกต่างของค่าเฉลี่ยดัชนีมาตรฐานโดยใช้ t-test และOne-way ANOVA ผลการวิจัยพบว่า 1) คุณลักษณะของงานวิจัย พบว่า หน่วยงานที่มีการศึกษามากที่สุดคือจุฬาลงกรณ์มหาวิทยาลัย (ร้อยละ 38.6) เผยแพร่ในช่วงปี พ.ศ. 2541-2545 (ร้อยละ 38.6) เป็นงานวิจัยเชิงสหสัมพันธ์ (ร้อยละ 63.6) มีการสุ่มกลุ่มตัวอย่างแบบหลายขั้นตอน (ร้อยละ 40.9) และวิเคราะห์ความสัมพันธ์ด้วยสัมประสิทธิ์สหสัมพันธ์ของเพียร์สัน (ร้อยละ 41) 2) ตัวแปรแหล่งที่มาของกลุ่มตัวอย่าง การสุ่มกลุ่มตัวอย่าง วิธีหาค่าความตรง ค่าความเที่ยงของความยึดมั่นผูกพันต่อองค์การ ระยะเวลาเก็บข้อมูล และคะแนนคุณภาพงานวิจัย ส่งผลให้เกิดความแตกต่างและความแปรปรวนของค่าดัชนีมาตรฐานของกลุ่มปัจจัยเชิงเหตุของความยึดมั่นผูกพันต่อองค์การของพยาบาลวิชาชีพ อย่างมีนัยสำคัญทางสถิติที่ระดับ .05 3) ผลการวิเคราะห์ค่าเฉลี่ยดัชนีมาตรฐานของปัจจัยเชิงเหตุของความยึดมั่นผูกพันต่อองค์การของพยาบาลวิชาชีพ ประกอบด้วย 4 ด้าน ได้แก่ ด้านองค์การ ด้านลักษณะงาน ด้านผู้นำ และด้านปัจจัยส่วนบุคคล ซึ่งพบว่ามีค่าเฉลี่ยดัชนีมาตรฐาน เท่ากับ .476 .398 .379 และ.121 ตามลำดับ โดยมีตัวแปรสำคัญที่มีค่าเฉลี่ยดัชนีมาตรฐานสูงที่สุดในแต่ละด้าน ได้แก่ การเป็นโรงพยาบาลดึงดูดใจ (r =.637) คุณภาพชีวิตการทำงาน (r=.590) ความไว้วางใจในหัวหน้าหอผู้ป่วย (r=.461) และประสบการณ์การทำงาน (r=.192) ตามลำดับ
ปัจจัยที่มีความสัมพันธ์กับคุณภาพชีวิตด้านสุขภาพของบิดามารดาเด็กโรคกลุ่มอาการออทิซึม
Authors:   , ตองอ่อน มาริษา
Published: September 2023

การวิจัยครั้งมีวัตถุประสงค์เพื่อศึกษาระดับคุณภาพชีวิตด้านสุขภาพของบิดามารดาเด็กโรคกลุ่มอาการออทิซึม และเพื่อศึกษาความสัมพันธ์ระหว่างปัจจัย ได้แก่ อายุของผู้ป่วย รายได้ของบิดามารดา จำนวนบุตร ปัญหาพฤติกรรมของเด็กโรคกลุ่มอาการออทิซึม การจัดการความเครียดของบิดามารดา การทำหน้าที่ของครอบครัว การสนับสนุนทางสังคมของบิดามารดา และภาระการดูแลของบิดามารดากับคุณภาพชีวิตด้านสุขภาพของบิดามารดาเด็กโรคกลุ่มอาการออทิซึม กลุ่มตัวอย่างคือ บิดาหรือมารดาที่เป็นผู้ดูแลหลักของผู้ป่วยเด็กโรคกลุ่มอาการออทิซึมอายุ 6-15 ปี จำนวน 154 คน เครื่องมือที่ใช้ในการวิจัย คือ แบบสอบถามข้อมูลทั่วไปของบิดามารดา แบบประเมินปัญหาพฤติกรรมเด็กโรคกลุ่มอาการออทิซึม แบบวัดการเผชิญปัญหา(ฉบับสั้น) แบบสอบถามการทำหน้าที่ของครอบครัวของบิดามารดา แบบประเมินการสนับสนุนทางสังคมของบิดามารดา แบบสอบถามภาระการดูแลของบิดามารดาเด็กโรคกลุ่มอาการออทิซึม แบบประเมินคุณภาพชีวิตด้านสุขภาพของบิดามารดา เครื่องมือทุกชุดได้ผ่านการพิจารณาความตรงเชิงเนื้อหาโดยผู้ทรงคุณวุฒิ และเครื่องมือ 6 ชุดหลังคำนวณค่าความเที่ยงสัมประสิทธิ์อัลฟ่าของครอนบาคเท่ากับ .81, .88 , .84, .93, .90, และ .80 ตามลำดับ สถิติที่ใช้ในการวิเคราะห์ความสัมพันธ์ คือ ค่าสัมประสิทธิ์สหสัมพันธ์เพียร์สันและสเปียร์แมน ผลการวิจัยที่สำคัญสรุปได้ดังนี้ 1. คุณภาพชีวิตด้านสุขภาพของบิดามารดาเด็กโรคกลุ่มอาการออทิซึมมีค่าคะแนนเฉลี่ย 63.25 ซึ่งมากกว่าร้อยละ 50 จึงถือว่าคุณภาพชีวิตด้านสุขภาพสูง 2. การทำหน้าที่ของครอบครัว และการสนับสนุนทางสังคมของบิดามารดา มีความสัมพันธ์ทางบวกกับคุณภาพชีวิตด้านสุขภาพของบิดามารดาเด็กโรคกลุ่มอาการออทิซึม ในระดับปานกลาง อย่างมีนัยสำคัญทางสถิติที่ระดับ .05 (r=.449 และ .431 ตามลำดับ) 3. ปัญหาพฤติกรรมของเด็กโรคกลุ่มอาการออทิซึม และภาระการดูแลของบิดามารดามารดา มีความสัมพันธ์ทางลบกับคุณภาพชีวิตด้านสุขภาพของบิดามารดาเด็กโรคกลุ่มอาการออทิซึม ในระดับปานกลาง อย่างมีนัยสำคัญทางสถิติที่ระดับ .05 (r= -.340 และ -.544 ตามลำดับ)
การพัฒนาแบบประเมินสมรรถนะหัวหน้าหอผู้ป่วย โรงพยาบาลสมุทรปราการ
Authors:   , รัยมธุรพงษ์ จงจิตร
Published: September 2023

การวิจัยครั้งนี้ มีวัตถุประสงค์เพื่อ 1) ศึกษาสมรรถนะหัวหน้าหอผู้ป่วย 2) พัฒนาแบบประเมินสมรรถนะหัวหน้าหอผู้ป่วย และ 3) ตรวจสอบคุณภาพของแบบประเมินสมรรถนะหัวหน้าหอผู้ป่วย โรงพยาบาลสมุทรปราการ โดยแบ่งการศึกษาออกเป็น 3 ตอน คือ ตอนที่ 1 ศึกษาสมรรถนะหัวหน้าหอผู้ป่วย โดยการสนทนากลุ่มกับหัวหน้าหอผู้ป่วยทั้งหมด 26 คน นำข้อมูลที่ได้มาวิเคราะห์เนื้อหาเพื่อกำหนดสมรรถนะหัวหน้าหอผู้ป่วย ตอนที่ 2 พัฒนาเป็นแบบประเมินสมรรถนะ และกำหนดพฤติกรรมบ่งชี้ในการประเมินสมรรถนะด้วยเกณฑ์รูบริค และตอนที่ 3 ศึกษาคุณภาพของแบบประเมินสมรรถนะหัวหน้าหอผู้ป่วย ความตรงตามเนื้อหาจากผู้ทรงคุณวุฒิ คำนวณหาค่าความเที่ยงของความสอดคล้องของการประเมินระหว่างผู้ประเมิน 4 กลุ่ม คือ รองหัวหน้ากลุ่มการพยาบาล หัวหน้าหอผู้ป่วย เพื่อนร่วมงาน และพยาบาลประจำการ จำนวน 232 คน ผลการวิจัยมีดังนี้ 1. สมรรถนะหัวหน้าหอผู้ป่วย ประกอบด้วยสมรรถนะ 5 ด้าน ได้แก่ 1) ด้านภาวะผู้นำ เป็นพฤติกรรมที่แสดงถึงทักษะต่างๆ ที่หัวหน้าหอผู้ป่วยใช้ในการทำงาน เพื่อให้บรรลุเป้าหมาย 2) ด้านการบริหารจัดการ เป็นพฤติกรรมที่แสดงถึงความสามารถของหัวหน้าหอผู้ป่วย ในการบริหารทรัพยากรและระบบบริการอย่างมีประสิทธิภาพ 3) ด้านเทคโนโลยีสารสนเทศ เป็นพฤติกรรมที่แสดงถึงการใช้เทคโนโลยีสารสนเทศของหัวหน้าหอผู้ป่วยที่เกิดประโยชน์ต่อบุคลากรและหน่วยงาน 4) ด้านการพัฒนาคุณภาพทางการพยาบาล เป็นพฤติกรรมที่แสดงถึงความสามารถที่หัวหน้าหอผู้ป่วย ส่งเสริมและสนับสนุนการสร้างและใช้นวัตกรรม งานวิจัยทางการพยาบาล และนำมาพัฒนาระบบบริการพยาบาล และ 5) ด้านคุณธรรมจริยธรรม เป็นพฤติกรรมที่หัวหน้าหอผู้ป่วยแสดงออกในการปฏิบัติงานด้วยความรับผิดชอบ มีความยุติธรรม ซื่อสัตย์สุจริต ให้เกียรติและทำงานร่วมกับผู้อื่นได้ดี 2. แบบประเมินสมรรถนะหัวหน้าหอผู้ป่วย ประกอบด้วย 5 ด้าน ข้อรายการสมรรถนะ 24 ข้อ ประกอบด้วย 1) ด้านภาวะผู้นำ 7 ข้อ 2) ด้านการบริหารจัดการ 6 ข้อ 3) ด้านเทคโนโลยีสารสนเทศ 2 ข้อ 4) ด้านการพัฒนาคุณภาพทางการพยาบาล 4 ข้อ และ5) ด้านคุณธรรมจริยธรรม 5 ข้อ 3. ผลการศึกษาคุณภาพของแบบประเมิน พบว่า แบบประเมินมีความตรงตามเนื้อหา เท่ากับ .81 และความเที่ยงของความสอดคล้องของการประเมินระหว่างผู้ประเมิน 4 กลุ่ม ในการประเมินสมรรถนะหัวหน้าหอผู้ป่วย 18 หอผู้ป่วย ได้ค่ามากกว่า 0.70 เท่ากับร้อยละ 100 ค่าความเที่ยงของแบบประเมินโดยรวมทั้งฉบับ เท่ากับ .89
ประสบการณ์การเป็นพยาบาลผู้ประสานงานทางคลินิก ในโรงพยาบาลเอกชน
Authors:   , ศรีสุข ศิริพร
Published: September 2023

การวิจัยครั้งนี้มีวัตถุประสงค์ เพื่อบรรยายประสบการณ์การเป็นพยาบาลผู้ประสานงานทางคลินิก ในโรงพยาบาลเอกชน โดยใช้ระเบียบวิธีการวิจัยแบบปรากฏการณ์วิทยาการตีความตามแนวคิดของ Martin Heidegger ผู้ให้ข้อมูลคือพยาบาลวิชาชีพที่มีประสบการณ์การเป็นพยาบาลผู้ประสานงานทางคลินิกอย่างน้อย 3 ปีขึ้นไป จำนวน 10 คน เก็บรวบรวมข้อมูลด้วยการสัมภาษณ์เชิงลึก แล้วนำข้อมูลที่ได้มาถอดเทปแบบคำต่อคำ ร่วมกับการสังเกต การจดบันทึกภาคสนาม และทำการวิเคราะห์ข้อมูลไปพร้อมกับการเก็บรวบรวมข้อมูลด้วยวิธีการของ van Manen (1990) ผลการศึกษาประสบการณ์การเป็นพยาบาลผู้ประสานงานทางคลินิก ในโรงพยาบาลเอกชน มีดังนี้ 1. เลือกเข้ามาทำงานจากหลายเหตุผล ประกอบด้วย 3 ประเด็นย่อย ได้แก่ 1.1) ทำงานเวรเช้ามีเวลาให้ครอบครัว 1.2) ท้าทายความสามารถ และเห็นโอกาสในการพัฒนาตนเอง 1.3) ได้รับการสนับสนุนจากผู้บริหาร 2. พัฒนาตนผ่านการเรียนรู้ ประกอบด้วย 4 ประเด็นย่อย ได้แก่ 2.1) เรียนการพยาบาลเฉพาะทาง 2.2) ฝึกทักษะการสื่อสาร 2.3) เรียนรู้งานจากผู้มีประสบการณ์ และ 2.4) ศึกษาดูงานต่างประเทศ 3. เป็นผู้ประสานกับทุกฝ่าย ประกอบด้วย 2 ประเด็นย่อย ได้แก่ 3.1) สร้างความไว้วางใจให้ทีมยอมรับ และ 3.2) สร้างสัมพันธภาพให้ผู้ป่วยและญาติไว้วางใจ 4. พัฒนาการดูแลผู้ป่วย ประกอบด้วย 7 ประเด็นย่อย ได้แก่ 4.1) กำหนดแผนการดูแลผู้ป่วยที่รับผิดชอบ 4.2) นำกรอบแผนการดูแลสู่การปฏิบัติ 4.3) จัดการติดตามและแก้ไข 4.4) ใช้การสื่อสารติดตามหลังจำหน่าย 4.5) ผลลัพธ์ประเมินไว้ใช้ปรับปรุง 4.6) มุ่งคิดค้นนวัตกรรมใหม่ๆ และ4.7) พัฒนาต่อยอดให้เป็นงานวิจัย 5. ผลลัพธ์เกิดกับผู้ป่วยและพยาบาล ประกอบด้วย 2 ประเด็นย่อย ได้แก่ 5.1) ผู้ป่วยมีคุณภาพชีวิตที่ดี และ 5.2) พยาบาลมีกำลังใจในการทำงาน
ปัจจัยทำนายสุขภาวะของพยาบาลวิชาชีพ โรงพยาบาลมหาวิทยาลัยของรัฐ
Authors:   , ทองมา ปวิตรา
Published: September 2023

การวิจัยครั้งนี้มีวัตถุประสงค์เพื่อศึกษาสุขภาวะของพยาบาลวิชาชีพ โรงพยาบาลมหาวิทยาลัยของรัฐ ความสัมพันธ์ระหว่างปัจจัยส่วนบุคคลด้านอายุ ระดับการศึกษา รายได้ บรรยากาศความปลอดภัยในการปฏิบัติงาน และความเครียดในงาน กับสุขภาวะของพยาบาลวิชาชีพ โรงพยาบาลมหาวิทยาลัยของรัฐ และสร้างสมการพยากรณ์สุขภาวะของพยาบาลวิชาชีพ โรงพยาบาลมหาวิทยาลัยของรัฐ กลุ่มตัวอย่างคือ พยาบาลวิชาชีพทุกระดับที่ปฏิบัติงานในโรงพยาบาลมหาวิทยาลัยของรัฐ จำนวน 361 คน ได้จากการสุ่มตัวอย่างแบบหลายขั้นตอน (Multi-stage random Sampling) เครื่องมือที่ใช้ในการวิจัยคือ แบบสอบถามปัจจัยส่วนบุคคล แบบสอบบรรยากาศความปลอดภัยในการปฏิบัติงาน แบบสอบถามความเครียดในงาน และแบบสอบถามสุขภาวะของพยาบาลวิชาชีพ มีค่าความตรงตามเนื้อหาเท่ากับ .85, .89, และ .95 ตามลำดับ และมีค่าความเที่ยงโดยการวิเคราะห์สัมประสิทธิ์แอลฟาคอนบราคเท่ากับ .90, .82 และ .92 ตามลำดับ สถิติที่ใช้ในการวิเคราะห์ข้อมูลได้แก่ ร้อยละ ค่าเฉลี่ย ส่วนเบี่ยงเบนมาตรฐาน ไคสแควร์ สัมประสิทธิ์สหสัมพันธ์ของเพียร์สัน และวิเคราะห์การถดถอยพหุคูณแบบเป็นขั้นตอน ผลการวิจัยสรุปได้ดังนี้ 1. สุขภาวะของพยาบาลวิชาชีพ โรงพยาบาลมหาวิทยาลัยของรัฐ อยู่ในระดับดี (x = 3.84, SD = 0.80) 2. อายุ รายได้ และบรรยากาศความปลอดภัยในการปฏิบัติงาน มีความสัมพันธ์ทางบวกกับสุขภาวะของพยาบาลวิชาชีพอย่างมีนัยสำคัญทางสถิติที่ระดับ .05 (r = .176, .245, .378 ตามลำดับ, p < .05) ส่วนความเครียดในงานมีความสัมพันธ์ทางลบกับสุขภาวะของพยาบาลวิชาชีพอย่างมีนัยสำคัญทางสถิติที่ระดับ .05 (r = -.239, p < .05) 3. ตัวแปรที่สามารถพยากรณ์สุขภาวะของพยาบาลวิชาชีพ ได้อย่างมีนัยสำคัญทางสถิติที่ระดับ .05 คือ บรรยากาศความปลอดภัยในการปฏิบัติงาน รายได้ และความเครียดในงาน โดยสามารถร่วมกันพยากรณ์สุขภาวะของพยาบาลวิชาชีพได้ร้อยละ 21.3 (R2 = .213) มีสมการพยากรณ์ในรูปคะแนนมาตรฐาน ดังนี้ สุขภาวะ = 0.336 (บรรยากาศความปลอดภัยในการปฏิบัติงาน) + 0.187 (รายได้) - 0.165 (ความเครียดในงาน)
ปัจจัยคัดสรรที่มีความสัมพันธ์กับพฤติกรรมรุนแรงในชุมชนของผู้ป่วยจิตเภท
Authors:   , ธนันชัย ศิริพรรณ
Published: September 2023

การวิจัยแบบบรรยายเชิงความสัมพันธ์ครั้งนี้ มีวัตถุประสงค์เพื่อ 1) เพื่อศึกษาลักษณะและระดับพฤติกรรมรุนแรงในชุมชนของผู้ป่วยจิตเภท 2) เพื่อศึกษาความสัมพันธ์ระหว่างปัจจัยคัดสรร ได้แก่ เพศ อายุ บุคลิกภาพแบบต่อต้านสังคม ประวัติการเกิดพฤติกรรมรุนแรง ประวัติการใช้สารเสพติด อาการทางบวก อาการทางลบ พฤติกรรมการใช้ยาตามเกณฑ์การรักษา กับพฤติกรรมรุนแรงในชุมชนของผู้ป่วยจิตเภท กลุ่มตัวอย่าง คือ ผู้ป่วยจิตเภทที่มารับการรักษาแบบผู้ป่วยนอกของโรงพยาบาลจิตเวชสังกัดกรมสุขภาพจิต 3 แห่ง ได้แก่ สถาบันกัลยาณ์ราชนครินทร์ โรงพยาบาลสวนปรุง และโรงพยาบาลสวนสราญรมย์ จำนวน 105 คน ได้จากการสุ่มตัวอย่างง่ายตามเกณฑ์คุณสมบัติที่กำหนดไว้ เครื่องมือที่ใช้ในการวิจัย มี 6 ส่วน คือ 1) แบบสอบถามข้อมูลส่วนบุคคล 2) เครื่องมือวินิจฉัยโรคทางจิตเวช MINI International Neuropsychiatric Interview (M.I.N.I.) ฉบับภาษาไทย 3) แบบวัดกลุ่มอาการทางบวกของโรคจิตเภทฉบับภาษาไทย 4) แบบวัดกลุ่มอาการทางลบของโรคจิตเภทฉบับภาษาไทย 5) แบบประเมินพฤติกรรมการใช้ยาตามเกณฑ์การรักษา 6) แบบประเมินความรุนแรงในชุมชน (MacArthur Community Violence Instrument : MCVI) เครื่องมือทุกชุดผ่านการพิจารณาความตรงเชิงเนื้อหาโดยผู้ทรงคุณวุฒิจำนวน 5 ท่าน และตรวจสอบค่าความเที่ยงด้วยสูตร Cronbach’s alpha ได้ค่าความเที่ยงของเครื่องมือเท่ากับ .094, 0.88 , 0.94 ,0.93 และ 0.91 ตามลำดับ สถิติที่ใช้ในการวิเคราะห์ข้อมูล ได้แก่ การแจกแจงความถี่ ร้อยละ ค่าเฉลี่ย ส่วนเบี่ยงเบนมาตรฐาน ค่าสหสัมพันธ์ตารางการณ์จร และค่าสหสัมพันธ์พอยไบซีเรียล ผลการวิจัยที่สำคัญมีดังนี้ พฤติกรรมรุนแรงในชุมชนของผู้ป่วยจิตเภทมีลักษณะเป็นการกระทำต่อผู้อื่นและสิ่งของ เป็นส่วนใหญ่ ร้อยละ 84.8 ส่วนลักษณะของพฤติกรรมรุนแรงที่ผู้ป่วยถูกกระทำ พบเพียงร้อย 1 และระดับของพฤติกรรมรุนแรงในชุมชนของผู้ป่วยจิตเภทมีระดับการแสดงพฤติกรรมก้าวร้าว ร้อยละ 42.9 รองลงมา คือ พฤติกรรมขู่บังคับทางกายร้อยละ 28.6 และพฤติกรรมรุนแรงระดับร้ายแรง ร้อยละ 11.4 ตามลำดับ บุคลิกภาพแบบต่อต้านสังคม ประวัติการใช้สารเสพติด ประวัติการเกิดพฤติกรรมรุนแรง อาการทางบวก และพฤติกรรมการใช้ยาตามเกณฑ์การรักษามีความสัมพันธ์ทางบวกกับพฤติกรรมรุนแรงของผู้ป่วยจิตเภทในชุมชน(C=.344, .544, .655 และ rpb = .181, .046 ตามลำดับ) อย่างมีนัยสำคัญทางสถิติที่ระดับ .05 ส่วนอายุ มีความสัมพันธ์ทางลบกับพฤติกรรมรุนแรงในชุมชนของผู้ป่วยจิตเภท(rpb = -232) อย่างมีนัยสำคัญทางสถิติที่ระดับ .05 ในขณะที่ เพศ และอาการทางลบ ไม่มีความสัมพันธ์กับพฤติกรรมรุนแรงในชุมชนของผู้ป่วยจิตเภท
ประสบการณ์ชีวิตของวัยรุ่นที่ไม่เสพยาบ้าซ้ำ
Authors:   , ขันบุตรศรี ณิชกุล
Published: September 2023

การวิจัยเชิงคุณภาพตามแนวคิดปรากฏการณ์วิทยาของ Husserl เรื่องนี้ มีวัตถุประสงค์เพื่ออธิบายประสบการณ์ชีวิตของวัยรุ่นที่ไม่เสพยาบ้าซ้ำหลังสิ้นสุดกระบวนการบำบัดรักษา  ผู้ให้ข้อมูล คือ วัยรุ่นทั้งเพศหญิงและชาย อายุระหว่าง 12-24 ปี ที่มีประสบการณ์เป็นผู้ไม่เสพยาบ้าซ้ำ ในระยะเวลา 3 เดือนขึ้นไปหลังการบำบัดรักษาในระบบสมัครใจ รวบรวมข้อมูลโดยใช้วิธีการสัมภาษณ์เชิงลึกร่วมกับการบันทึกเทป จนข้อมูลอิ่มตัวจากผู้ให้ข้อมูล จำนวน 15 ราย นำข้อมูลที่ได้มาถอดความแบบคำต่อคำ และวิเคราะห์ข้อมูลตามวิธีของ Colaizzi (1978 cited in Streubert and Carpenter, 2011)

ผลการวิจัยพบว่า ประสบการณ์ชีวิตของวัยรุ่นที่ไม่เสพยาบ้าซ้ำ ประกอบด้วย 3 ประเด็น คือ

1) แรงจูงใจในการเลิกเสพยาบ้า คือ การไม่อยากกลับไปเป็นเหมือนเดิม การเลิกเพื่ออนาคตของตัวเอง และการเลิกเพื่อคนที่รัก

2) สิ่งที่ช่วยป้องกันการกลับไปเสพซ้ำ คือ มีใจที่เข้มแข็ง กำลังใจจากครอบครัว เทคนิคที่ได้จากการบำบัด และการติดตามของเจ้าหน้าที่

3) วิธีการจัดการกับอุปสรรค คือ การใช้กลยุทธ์การปฏิเสธ การจัดการสิ่งกระตุ้น การรู้ตัวและจัดการได้เมื่ออยู่ในสถานการณ์เสี่ยง

ผลการวิจัยครั้งนี้ ให้ภาพสะท้อนถึงประสบการณ์ชีวิตของวัยรุ่นที่ไม่เสพยาบ้าซ้ำ ที่สามารถก้าวข้ามอุปสรรคของการกลับเสพซ้ำมาได้หลังสิ้นสุดกระบวนการบำบัดรักษา โดยการดึงเอาศักยภาพภายในตนเองและใช้การสนับสนุนจากภายนอก ร่วมกับการมีวิธีการจัดการกับอุปสรรคต่อการไม่กลับไปเสพยาบ้าซ้ำ ทำให้วัยรุ่นคงสถานะของการเป็นผู้ไม่เสพซ้ำไว้ได้ ซึ่งพยาบาลและบุคคลากรทางสุขภาพสามารถใช้ข้อมูลนี้ในการพัฒนาระบบการบำบัดรักษา รวมทั้งวางแผนการดูแลวัยรุ่นที่เสพยาบ้า เพื่อป้องกันการกลับเสพซ้ำได้
ปัจจัยคัดสรรที่สัมพันธ์กับภาวะเครียดจากเหตุการณ์รุนแรงในผู้ป่วยกล้ามเนื้อหัวใจตายเฉียบพลัน
Authors:   , นิลพฤกษ์ เอื้อมเดือน
Published: September 2023

การวิจัยครั้งนี้มีวัตถุประสงค์เพื่อศึกษาความสัมพันธ์ระหว่างปัจจัยคัดสรร ได้แก่ การรับรู้อาการเจ็บหน้าอก การรับรู้ภาวะคุกคาม ความกลัว การสนับสนุนทางสังคมกับภาวะเครียดจากเหตุการณ์รุนแรงในผู้ป่วยกล้ามเนื้อหัวใจตายเฉียบพลัน กลุ่มตัวอย่างคือผู้ป่วยภายหลังกล้ามเนื้อหัวใจตายเฉียบพลัน ที่เข้ารับการตรวจรักษาในคลินิกโรคหัวใจและหลอดเลือดหัวใจ โรงพยาบาลสมเด็จพระปิ่นเกล้า โรงพยาบาลตำรวจและโรงพยาบาลราชวิถี จำนวน 126 คน เครื่องมือที่ใช้ในการวิจัยคือ แบบสอบถามข้อมูลส่วนบุคคล แบบประเมินการรับรู้อาการเจ็บหน้าอก แบบสอบถามการรับรู้ภาวะคุกคาม แบบสอบถามความกลัว แบบประเมินการสนับสนุนทางสังคมและแบบประเมินภาวะเครียดจากเหตุการณ์รุนแรง ที่ผ่านการตรวจสอบความตรงตามเนื้อหาโดยทรงคุณวุฒิและหาค่าความเที่ยงของเครื่องมือได้ 0.99, 0.92, 0.89, 0.83 และ 0.87 ตามลำดับ วิเคราะห์ข้อมูลโดยหาค่าเฉลี่ย ส่วนเบี่ยงเบนมาตรฐาน วิเคราะห์ความสัมพันธ์ด้วยสถิติสหสัมพันธ์แบบพอยซ์ไบซีเรียล ผลการวิจัย 1. กลุ่มตัวอย่างมีภาวะเครียดจากเหตุการณ์รุนแรงจำนวน 32 คนคิดเป็นร้อยละ 25.4 โดยมีคะแนนเฉลี่ยภาวะเครียดจากเหตุการณ์รุนแรง 28.03 คะแนน (SD = 9.79) และมีคะแนนเข้าเกณฑ์การวินิจฉัยโรคเครียดจากเหตุการณ์รุนแรง 11 คน (คิดเป็นร้อยละ 8.7) 2. การรับรู้อาการเจ็บหน้าอก การรับรู้ภาวะคุกคาม ความกลัว มีความสัมพันธ์ทางบวกกับภาวะเครียดจากเหตุการณ์รุนแรงอย่างมีนัยสำคัญทางสถิติที่ระดับ .05 (r= .34, .59 และ .43) ตามลำดับ 3. การรับรู้การสนับสนุนทางสังคมไม่มีความสัมพันธ์กับภาวะเครียดจากเหตุการณ์รุนแรงอย่างมีนัยสำคัญทางสถิติที่ระดับ .05
การศึกษาภาวะผู้นำข้ามวัฒนธรรมของหัวหน้าหอผู้ป่วย
Authors:   , องค์การ ธิดารัตน์
Published: September 2023

การวิจัยนี้มีวัตถุประสงค์เพื่อศึกษาภาวะผู้นำข้ามวัฒนธรรมของหัวหน้าหอผู้ป่วย โดยใช้เทคนิคการวิจัยเชิงอนาคตแบบ Ethnographic Delphi Futures Research (EDFR) จากกลุ่มผู้เชี่ยวชาญด้านการบริหารการพยาบาล ผู้เชี่ยวชาญทางการศึกษาวิจัยด้านวัฒนธรรมในบริบทสุขภาพและการพยาบาลผู้รับบริการที่มีความหลากหลายทางวัฒนธรรมจำนวน 19 คน ประกอบด้วย กลุ่มผู้บริหารทางการพยาบาล 11 คน กลุ่มนักวิชาการพยาบาล/อาจารย์ 3 คน กลุ่มพยาบาลระดับปฏิบัติการที่ดูแลผู้ป่วยต่างชาติ 3 คน กลุ่มผู้เชี่ยวชาญสหสาขาวิชาชีพ 2 คน วิธีดำเนินการวิจัย ประกอบด้วย 3 รอบ คือ รอบที่ 1 สัมภาษณ์ความคิดเห็นของผู้เชี่ยวชาญเกี่ยวกับภาวะผู้นำข้ามวัฒนธรรมของหัวหน้าหอผู้ป่วย รอบที่ 2 นำข้อมูลที่ได้จากการสัมภาษณ์ มาวิเคราะห์เนื้อหาแล้วนำมาสร้างเป็นแบบสอบถามเพื่อให้ผู้เชี่ยวชาญประมาณค่าแนวโน้มความสำคัญของภาวะผู้นำข้ามวัฒนธรรมของหัวหน้าหอผู้ป่วย และรอบที่ 3 นำข้อมูลที่ได้จากรอบที่ 2 มาคำนวณหาค่ามัธยฐาน ค่าพิสัยควอไทล์ จัดทำแบบสอบถามให้ผู้เชี่ยวชาญยืนยันความคิดเห็น เพื่อสรุปผลภาวะผู้นำข้ามวัฒนธรรมของหัวหน้าหอผู้ป่วย ผลการวิจัยพบว่า ภาวะผู้นำข้ามวัฒนธรรมของหัวหน้าหอผู้ป่วย ประกอบด้วย 5 ด้าน 38 ข้อย่อย ดังนี้ 1) ด้านคุณลักษณะส่วนบุคคล 7 ข้อย่อย (Md = 4.23 – 4.70, IR = 0.29 – 0.95) 2) ด้านการสื่อสารในบริบทของความหลากหลายทางวัฒนธรรม 7 ข้อย่อย (Md = 4.18– 4.63, IR = 0.37 – 0.95) 3) ด้านการเสริมสร้างพลังอำนาจและสร้างทีมในการดูแลผู้รับบริการที่มีความหลากหลายทางวัฒนธรรม 11 ข้อย่อย(Md = 4.11 – 4.70, IR = 0. 29 – 0.95) 4) ด้านการสร้างความเข้าใจและการยอมรับในความแตกต่างทางวัฒนธรรม 7 ข้อย่อย (Md = 4.36 – 4.72, IR = 0.28 – 0.86) 5) ด้านการส่งเสริม ความคิดสร้างสรรค์และนวัตกรรมในการทำงาน 6 ข้อย่อย (Md = 4.18– 4.53, IR = 0.47 – 0.86)
ผลของโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ตต่อภาวะซึมเศร้าในผู้เสพติดสุรา
Authors:   , โทวันนัง รุ่งอรุณ
Published: September 2023

การวิจัยครั้งนี้เป็นการวิจัยกึ่งทดลองแบบสองกลุ่มวัดก่อนและหลังการทดลอง มีวัตถุประสงค์เพื่อเปรียบเทียบ 1) ภาวะซึมเศร้าในผู้เสพติดสุราชายก่อนและหลังได้รับโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ต 2) ภาวะซึมเศร้าในผู้เสพติดสุราชายระหว่างกลุ่มที่ได้รับโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ตและกลุ่มที่ได้รับการพยาบาลตามปกติ กลุ่มตัวอย่างเป็นผู้เสพติดสุราชายที่มีภาวะซึมเศร้าจำนวน 40 ราย ซึ่งมีคุณสมบัติตามเกณฑ์ ที่เข้ารับการบำบัดรักษาแบบผู้ป่วยนอก โรงพยาบาลธัญญารักษ์ขอนแก่น จังหวัดขอนแก่น ได้รับการจับคู่ด้วยระดับคะแนนภาวะซึมเศร้า และสุ่มเข้ากลุ่มทดลองและกลุ่มควบคุม กลุ่มละ 20 ราย กลุ่มทดลองได้รับโปรแกรมการบำบัดทางความคิดและพฤติกรรมที่ใช้การสนัสนุนทางอินเทอร์เน็ต ส่วนกลุ่มควบคุมได้รับการพยาบาลตามปกติ เครื่องมือที่ใช้ในการวิจัยคือ 1) โปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ต 2) แบบประเมินภาวะซึมเศร้าของเบค (Beck Depression Inventory) 3) แบบประเมินความคิดอัตโนมัติด้านลบ (Automatic Though Questionnare) และ 4) แบบสอบถามข้อมูลส่วนบุคคล เครื่องมือทุกชุดผ่านการตรวจสอบความตรงเชิงเนื้อหาจากผู้ทรงคุณวุฒิจำนวน 5 ท่าน เครื่องมือ ชุดที่ 2 และ 3 มีค่าความเที่ยงอัลฟาของคอนบราคเท่ากับ .81 และ .89 ตามลำดับ วิเคราะห์ข้อมูลโดยใช้สถิติร้อยละและทดสอบความแตกต่างโดยใช้สถิติที ผลการวิจัยสรุปได้ดังนี้ 1. ภาวะซึมเศร้าในผู้เสพติดสุราชายหลังได้รับโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ตต่ำกว่าก่อนได้รับโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ต อย่างมีนัยสำคัญทางสถิติที่ระดับ .05 2. ภาวะซึมเศร้าในผู้เสพติดสุราชายที่ได้รับโปรแกรมการบำบัดทางความคิดและพฤติกรรมที่ใช้การสนับสนุนทางอินเทอร์เน็ตต่ำกว่ากลุ่มที่ได้รับการพยาบาลตามปกติ อย่างมีนัยสำคัญทางสถิติที่ระดับ .05
ความหลากหลายของไม้ล้มลุก ไม้พุ่มและไม้เลื้อยตามเส้นทางศึกษาธรรมชาติเขาหลวง อุทยานแห่งชาติน้ำตกห้วยยาง จังหวัดประจวบคีรีขันธ์
Authors:   , ลิมป์กิตติกุล กาญจนา
Published: September 2023

การศึกษาความหลากหลายของพรรณไม้ดอกลักษณะวิสัยที่เป็นไม้ล้มลุก ไม้พุ่มและไม้เลื้อยตามเส้นทางศึกษาธรรมชาติเขาหลวง อุทยานแห่งชาติน้ำตกห้วยยาง จังหวัดประจวบคีรีขันธ์ ตั้งแต่เดือนเมษายน พ.ศ. 2557 ถึงเดือนพฤษภาคม พ.ศ. 2558 เก็บตัวอย่างพรรณไม้ได้จำนวน 109 หมายเลข ระบุชนิดพืชได้ทั้งสิ้น 22 วงศ์ 58 สกุล 83 ชนิด เป็นไม้ล้มลุก 29 ชนิด ไม้พุ่ม 31 ชนิด และไม้เลื้อย 23 ชนิด วงศ์พืชที่มีความหลากหลายของจำนวนชนิดมากที่สุดคือ Rubiaceae มี 21 ชนิด สกุลพืชที่มีความหลากหลายของจำนวนชนิดมากที่สุดคือ Jasminum ในวงศ์ Oleaceae มี 5 ชนิด พบพืชถิ่นเดียวของประเทศไทย 13 ชนิด ในจำนวนนี้เป็นพืชที่มีแนวโน้มใกล้สูญพันธุ์ (Vulnerable species) 5 ชนิด การศึกษาครั้งนี้ได้จัดทำรูปวิธานระดับสกุลและชนิด และคำบรรยายลักษณะอนุกรมวิธานของวงศ์ สกุล และชนิดอย่างละเอียด และเก็บรักษาตัวอย่างพรรณไม้ไว้ในสำนักงานหอพรรณไม้ กรมอุทยานแห่งชาติ สัตว์ป่า และพันธุ์พืช นอกจากนี้ยังมีการศึกษาความหลากหลายของพืชในวงศ์ Orchidaceae ในปัจจุบันเปรียบเทียบกับรายงานในอดีตไว้เป็นส่วนเพิ่มเติมอีกด้วย
การพัฒนาสุขภาวะผู้ป่วยโรคเรื้อรัง:การศึกษาตามแนวเรื่องเล่าบำบัด
Authors:   , เดชพิทักษ์ศิริกุล สุดา
Published: September 2023

การวิจัยครั้งนี้เป็นการวิจัยเชิงคุณภาพ มีวัตถุประสงค์เพื่อ ศึกษาบทบาทและคุณค่าของเรื่องเล่าบำบัด เพื่อวิเคราะห์การเรียนรู้ของผู้ป่วยโรคเรื้อรังกับการพัฒนาสุขภาวะจากการใช้เรื่องเล่าบำบัด และเพื่อนำเสนอแนวทางการพัฒนาสุขภาวะผู้ป่วยโรคเรื้อรังด้วยเรื่องเล่าบำบัดใช้การศึกษาเอกสารและสัมภาษณ์ผู้ทรงคุณวุฒิ เครื่องมือที่ใช้ในการเก็บข้อมูลได้แก่ แบบสัมภาษณ์ รูปแบบการบำบัดแนวเรื่องเล่า โดยใช้หลักการวิเคราะห์เนื้อหา ผลการวิจัยสรุปได้ดังนี้ 1) เรื่องเล่าบำบัดมีบทบาทและคุณค่าในการพัฒนามนุษย์ ซึ่งประกอบด้วยคุณค่าในด้านความรู้ ด้านจริยธรรมและด้านความเข้าใจหลักความจริงของชีวิต และมีบทบาทในการเยียวยา การเสริมพลัง การสะท้อนปัญหาและแก้ไขปัญหา การสื่อสาร การศึกษา รวมถึงบทบาทในการสร้างอัตลักษณ์และยืนหยัดอุดมการณ์ของบุคคล 2) การเรียนรู้ของผู้ป่วย คือ การเรียนรู้องค์รวมที่ทำให้เกิดการเปลี่ยนแปลงสุขภาวะ ได้แก่ การเข้าใจคุณค่าของชีวิต การสำนึกในการดูแลเอาใจใส่จากครอบครัว การเรียนรู้การกระทำของตนและผลกระทบกับผู้อื่น การเรียนรู้ในการเผชิญกับความเปลี่ยนแปลง และการสร้างอัตลักษณ์ใหม่ 3) ความรู้จากการศึกษาเรื่องเล่าบำบัดสามารถนำไปจัดในหลักสูตรการเรียนการสอนหรือกิจกรรมเสริมหลักสูตร ให้กับนักศึกษาแพทย์ พยาบาล และจัดโครงการอบรมเพิ่มพูนความรู้นอกระบบการศึกษาในรูปแบบของการจัดการความรู้ จัดกลุ่มแลกเปลี่ยนเรียนรู้ในชุมชน รวมถึงการใช้กระบวนการของเรื่องเล่าเป็นเครื่องมือสำหรับผู้ป่วยเพื่อการเยียวยาและพัฒนาสุขภาวะของตนเอง
การนำเสนอแนวทางการสืบทอดอุดมการณ์เพื่อการพัฒนามนุษย์จากเพลงไทยสากลเชิงประวัติศาสตร์สังคม: กรณีศึกษาบทร้องเพลงของวงดนตรีสุนทราภรณ์
Authors:   , เอี่ยมตาล อมร
Published: September 2023

การวิจัยครั้งนี้ มีวัตถุประสงค์เพื่อ 1)ศึกษาอุดมการณ์การพัฒนามนุษย์จากบทร้องเพลงสุนทราภรณ์ ในเชิงประวัติศาสตร์สังคม 2)วิเคราะห์กระบวนการถ่ายทอดอุดมการณ์การพัฒนามนุษย์จากบทร้องเพลงสุนทราภรณ์ ตั้งแต่อดีตถึงปัจจุบัน และ3)นำเสนอแนวทางการสืบทอดอุดมการณ์ การพัฒนามนุษย์จากบทร้องเพลงสุนทราภรณ์ โดยใช้วิธีวิจัยเชิงคุณภาพ (Qualitative Research) รวบรวมข้อมูลจากการศึกษาเอกสาร การสัมภาษณ์เชิงลึก และการสนทนากลุ่ม ผลการวิจัยพบว่า อุดมการณ์การพัฒนามนุษย์จากบทร้องเพลงสุนทราภรณ์ ในเชิงประวัติศาสตร์สังคม แบ่งออกเป็น 3 ยุค คือ (1)ยุคจอมพลป.พิบูลสงคราม (2) ยุคจอมพลสฤษดิ์ ธนะรัชต์ และ(3) ยุคจอมพลถนอม กิตติขจร บทร้องเพลงสุนทราภรณ์ มีคุณค่าตามประเภทอุดมการณ์ 5 ประเภทคือ (1) อุดมการณ์สถาบันชาติ ศาสนา พระมหากษัตริย์ (2)อุดมการณ์บทบาทเยาวชน (3)อุดมการณ์การศึกษา (4)อุดมการณ์บทบาทสตรี และ(5) อุดมการณ์ชีวิต ซึ่งอุดมการณ์ดังกล่าวมีคุณค่าในการพัฒนามนุษย์ทั้งด้านกาย ด้านศีล ด้านจิต และด้านปัญญา ส่วนอุดมการณ์การพัฒนามนุษย์ในบทร้องเพลงมีความสอดคล้องกับนโยบายการสร้างชาติของผู้มีอำนาจทางการเมือง โดยเนื้อหาอุดมการณ์เพื่อการพัฒนามนุษย์ในบทร้องเพลงสุนทราภรณ์ พบมากที่สุดสมัยจอมพล ป.พิบูลสงคราม กระบวนการถ่ายทอดอุดมการณ์การพัฒนามนุษย์จากบทร้องเพลงสุนทราภรณ์ พบว่า มีกระบวนการถ่ายทอด 2 ประเด็นคือ (1) ลักษณะการถ่ายทอดซึ่งมีทั้งในอดีตและปัจจุบัน (2) ปัจจัยและปัญหาในกระบวนการถ่ายทอด ซึ่งพบทั้งในแง่ที่เป็นอุปสรรคและเกื้อกูล ส่วนแนวทางการสืบทอดอุดมการณ์เพื่อการพัฒนามนุษย์จากบทร้องเพลงสุนทราภรณ์ พบว่ามีความจำเป็นที่ต้องสืบทอดในรูปแบบการศึกษาทั้งในระบบ นอกระบบ และการศึกษาตามอัธยาศัยผ่านหลักสูตรและกิจกรรมการเรียนการสอน
ปฏิบัติการสันติวิธีโดยพลเรือนที่ปราศจากอาวุธในประเทศไทย : ศึกษากรณีศูนย์ข้อมูลติดตามสถานการณ์ความรุนแรงทางการเมืองในสถานการณ์การชุมนุมปิดกรุงเทพฯ
Authors:   , พราหมณ์แก้ว ปัญญา
Published: September 2023

วิทยานิพนธ์ฉบับนี้มีวัตถุประสงค์เพื่อความเข้าใจการทำงานศูนย์ข้อมูลฯ ช่วงสถานการณ์การชุมนุมปิดกรุงเทพฯ ในฐานะตัวอย่างของปฏิบัติการของสามัญชนพลเรือนกับการติดตามดูแลเพื่อสร้างเงื่อนไขลดทอนความเสี่ยงความรุนแรง ในประเด็นตัวตนและตำแหน่งที่ กระบวนการทำงานและปฏิสัมพันธ์ทางสังคม และนัยสำคัญต่อพัฒนาการของขบวนการสันติวิธีท่ามกลางบริบทความขัดแย้งที่ยืดเยื้อ รวมทั้งอธิบายผ่านกรอบการศึกษาปฏิบัติการสันติวิธีโดยพลเรือนที่ปราศจากอาวุธ โดยใช้วิธีวิจัยเชิงคุณภาพด้วยการสัมภาษณ์เชิงลึกกลุ่มผู้ให้ข้อมูลที่สำคัญ ผลการศึกษาพบว่า การก่อตัวของศูนย์ข้อมูลฯ เกิดจากการปรับตัวของขบวนการสันติวิธีท่ามกลางสถานการณ์ความรุนแรงตั้งแต่ช่วงก่อนการชุมนุมปิดกรุงเทพฯ ในปี พ.ศ. 2557 ทำให้เกิดการเชื่อมโยงการทำงาน การแลกเปลี่ยนเรียนรู้ร่วมกันของภาคปฏิบัติการและภาควิชาการ จนก่อให้เกิดศูนย์ข้อมูลฯ ในฐานะองค์กรอาสาสมัคร ที่มีเป้าหมายในการทำงานเพื่อสร้างเงื่อนไขในการกำกับดูแลความรุนแรงอย่างมีส่วนร่วม ด้วยการรวบรวมข้อมูล การวิเคราะห์และประเมินผลข้อมูลอย่างมีระเบียบวิธี การทำงานของศูนย์ข้อมูลฯ สะท้อนให้เห็นว่าความรุนแรงเป็นสิ่งที่คาดการณ์ได้ นอกจากเผยแพร่รายงานข้อมูลความเสี่ยงรายวัน และแนวโน้มความรุนแรงในเว็บไซต์ ในกรณีที่มีความเสี่ยงสูง ศูนย์ข้อมูลฯ ยังสื่อสารโดยตรงต่อผู้มีส่วนได้ส่วนเสียและสาธารณะในรูปแบบการแจ้งเตือนล่วงหน้าด้วย ด้วยแนวทางการทำงานที่ส่งเสริมการมีส่วนร่วมในการกำกับความรุนแรง ศูนย์ข้อมูลฯ กลายเป็นพื้นที่กลางที่ทั้งผู้ที่มีฐานะเป็นคนในและคนนอกการชุมนุมทางการเมืองสามารถร่วมงานในฐานะอาสาสมัคร ภาคีเครือข่าย และกลุ่มผู้ใช้ข้อมูล และสามารถใช้ศูนย์ข้อมูลฯ เป็นพื้นที่ในการติดตามเฝ้าระวังความรุนแรง หรือการสื่อสารข้อกังวล เพื่อนำไปสู่การจัดการหรือการตรึงระดับความรุนแรง การทำงานของศูนย์ข้อมูลฯ ในรูปแบบปฏิบัติการสันติวิธีโดยสามัญชนพลเรือนที่ปราศจากอาวุธ จึงเป็นตัวอย่างนวัตกรรมทางสังคมซึ่งผู้คนทุกฝ่ายทั้งที่เป็นกลางและไม่เป็นกลาง สามารถมีบทบาทต่อการกำกับดูแลความรุนแรงได้ในอนาคต
การออกกลางคันจากโรงเรียนมัธยมศึกษาตอนต้น การย้ายถิ่นเข้าสู่ความเป็นแรงงานและผลกระทบ: กรณีศึกษาจังหวัดสุรินทร์
Authors:   , ธรรมแสงอดิภา นิธิศ
Published: September 2023

การวิจัยครั้งนี้มีวัตถุประสงค์เพื่อศึกษาสาเหตุในการออกกลางคันและการย้ายถิ่นเข้าสู่ความเป็นแรงงาน กระบวนการย้ายถิ่น และผลกระทบจากการย้ายถิ่นเข้าสู่ความเป็นแรงงานของแรงงานที่ออกกลางคันจากโรงเรียนมัธยมศึกษาตอนต้นในจังหวัดสุรินทร์ และแสวงหาแนวทางในการพัฒนาคุณภาพชีวิตของแรงงานที่ออกจากการศึกษากลางคันจากโรงเรียนมัธยมศึกษาตอนต้นในจังหวัดสุรินทร์ โดยใช้ระเบียบวิธีวิจัยเชิงคุณภาพ ประกอบด้วย การสัมภาษณ์เชิงลึก การสัมภาษณ์ และการสังเกตการณ์แบบไม่มีส่วนร่วม ผลการศึกษากรณีศึกษา 9 ราย พบว่าสาเหตุในการออกกลางคัน ประกอบด้วย ปัจจัยผลักดันออกจากสถานศึกษา อันประกอบไปด้วย ความยากของเนื้อหา การเรียนการสอนไม่น่าสนใจ ความรุนแรงในสถานศึกษาทั้งจากครูและเพื่อนนักเรียน และฐานะทางเศรษฐกิจของครอบครัว ปัจจัยดึงดูดออกจากสถานศึกษา ประกอบด้วย ความต้องการย้ายถิ่นเพื่อทำงานช่างเฟอร์นิเจอร์ และปัจจัยความไม่ดึงดูดใจของระบบโรงเรียน ส่วนสาเหตุในการย้ายถิ่น ประกอบด้วย ปัจจัยผลักดันจากพื้นที่ต้นทาง อันประกอบไปด้วย ฐานะทางเศรษฐกิจ และค่านิยมของครอบครัว และปัจจัยดึงดูดจากพื้นที่ปลายทาง ประกอบด้วย การได้รับการชักชวนและอำนวยความสะดวก โอกาสในการมีรายได้ ปัจจัยด้านสัมพันธภาพ ปัจจัยด้านความสบาย และปัจจัยด้านความจรรโลงใจ ประกอบด้วย โอกาสในการเดินทางและการเรียนรู้ สำหรับกระบวนการย้ายถิ่น พบว่ากรณีศึกษาได้รับการอำนวยความสะดวกในการเดินทาง การพักอาศัย งาน รายได้ และการปรับตัวหลังการย้ายถิ่นจากเครือข่ายผู้รับเหมาตกแต่งภายในในชุมชน นอกจากนี้ ผลกระทบจากการย้ายถิ่น ได้แก่ ผลกระทบด้านรายได้ ประกอบด้วย ความพึงพอใจกับรายได้ที่ได้รับ การมีเงินส่งกลับให้ครอบครัว การมีเงินสำหรับใช้จ่ายฟุ่มเฟือย การมีเงินเก็บสำหรับการกลับมาลงหลักปักฐานที่บ้าน และการขาดรายได้ในช่วงรองาน ผลกระทบต่อความนับถือตนเองที่เพิ่มขึ้น ผลกระทบต่อความใกล้ชิดของครอบครัวที่มีประชากรวัยพึ่งพิง โดยการต้องทิ้งผู้สูงอายุไว้ที่บ้าน ผลกระทบจากสภาพแวดล้อมในการทำงาน ประกอบด้วย การเจอเพื่อนร่วมงานที่มีพฤติกรรมไม่พึงประสงค์ สภาพแวดล้อมการทำงานที่เป็นมลภาวะทางกลิ่น และสภาพแวดล้อมการทำงานที่เอื้ออำนวยต่อสภาวะร่างกาย และผลกระทบต่อการเป็นลูกหลานที่ดี
การเตรียมความพร้อมทางด้านเศรษฐกิจของแรงงานนอกระบบในการเข้าสู่วัยสูงอายุ
Authors:   , มุ่งวัฒนา ปิยะพร
Published: September 2023

การศึกษาครั้งนี้เป็นการวิจัยเชิงปริมาณ มีวัตถุประสงค์เพื่อศึกษาความตระหนัก และปัจจัยที่มีผลต่อการเตรียมความพร้อมทางด้านเศรษฐกิจของแรงงานนอกระบบในการเข้าสู่วัยสูงอายุ ภายใต้แนวคิดความมั่นคงของมนุษย์ เพื่อนำไปสู่การจัดทำข้อเสนอแนะ เครื่องมือในการรวบรวมข้อมูลได้แก่ แบบสอบถาม ประชากรในการวิจัย ได้แก่ แรงงานนอกระบบที่มีอายุระหว่าง 18-59ปี แบ่งเป็น 2 กลุ่ม คือ กลุ่มผู้มีนายจ้าง และ กลุ่มผู้ประกอบอาชีพอิสระ คำนวณขนาดกลุ่มตัวอย่างโดยใช้สูตรแบบจำนวนประชากรไม่แน่นอน และใช้การสุ่มตัวอย่างอย่างง่าย(Simple Random Sampling) สถิติที่ใช้ในการวิเคราะห์ข้อมูล ได้แก่ การทดสอบความแตกต่างของค่าเฉลี่ย (T-test) และ การวิเคราะห์ความแปรปรวน (Analysis of Variance : ANOVA) ผลการศึกษาพบว่า ภาพรวมของแรงงานนอกระบบยังไม่มีความมั่นคงในการเตรียมความพร้อมทางด้านเศรษฐกิจในการเข้าสู่วัยสูงอายุ เนื่องจากไม่มีการออม เป็นผลมาจากการมีรายได้ไม่สมดุลกับรายจ่าย และขาดความมั่นคงในการทำงาน ซึ่งมีแนวโน้มไปในทิศทางเดียวกันตามลักษณะการจ้างงานทั้งสองกลุ่ม สำหรับปัจจัยที่มีอิทธิพลต่อการเตรียมความพร้อมทางด้านเศรษฐกิจของแรงงานนอกระบบในการเข้าสู่วัยสูงอายุ ได้แก่ การมีหลักประกัน ระดับการศึกษา รายได้ การรับรู้ระยะเวลาที่ควรเตรียมความพร้อมทางด้านเศรษฐกิจในการเข้าสู่วัยสูงอายุ โดยปัจจัยเหล่านี้มีความสัมพันธ์ทางบวกกับการเตรียมความพร้อม ที่ระดับนัยสำคัญ .05 ในขณะที่ปัจจัยด้านจำนวนบุตร เป็นปัจจัยที่มีความสัมพันธ์ทางลบกับการเตรียมความพร้อม ที่ระดับนัยสำคัญ .05 สำหรับความตระหนักของแรงงานนอกระบบต่อการเตรียมความพร้อม ภาพรวมพบว่า มีความตระหนักในระดับของการรับรู้เท่านั้น (ค่าเฉลี่ย 3.35) และไม่มีพฤติกรรมที่บ่งชี้ถึงการเตรียมความพร้อม (ค่าเฉลี่ย 1.09) ทั้งนี้มีข้อเสนอแนะ คือ ส่งเสริมการออม โดยส่งเสริมการเรียนรู้ทางการเงิน(financial literacy) ร่วมกับยกระดับการศึกษา เพื่อเพิ่มค่าตอบแทนและความมั่นคงในอาชีพให้สูงขึ้น พัฒนาทักษะฝีมือแรงงาน สร้างอาชีพเสริม เพิ่มช่องทางและโอกาสในการเข้าถึงหลักประกันให้แก่แรงงานนอกระบบ และให้ความสำคัญต่อการจัดสวัสดิการของรัฐให้แก่บุตรของแรงงานนอกระบบ คำสำคัญ : การเตรียมความพร้อม แรงงานนอกระบบ สังคมสูงอายุ ผู้สูงอายุ ความมั่นคงของมนุษย์
ความสัมพันธ์ระหว่างภาษากับภาพตัวแทนคนอีสานในหนังสือพิมพ์ระดับชาติและหนังสือพิมพ์ท้องถิ่น : การศึกษาตามแนววาทกรรมวิเคราะห์เชิงวิพากษ์
Authors:   , แก้วพัตร สุภัทร
Published: September 2023

งานวิจัยนี้มีวัตถุประสงค์เพื่อศึกษาภาพตัวแทนคนอีสานที่สื่อผ่านภาษาในหนังสือพิมพ์ระดับชาติและหนังสือพิมพ์ระดับท้องถิ่นระหว่างปี พ.ศ. 2547 ถึง พ.ศ. 2556 ตามแนวการศึกษาวาทกรรมวิเคราะห์เชิงวิพากษ์ และศึกษาเปรียบเทียบภาพตัวแทนคนอีสานในหนังสือพิมพ์ระดับชาติกับหนังสือพิมพ์ระดับท้องถิ่นในช่วงเวลาดังกล่าว ศึกษาข้อมูลในช่วงเวลาตั้งแต่วันที่ 1 มกราคม 2547 ถึงวันที่ 31 ธันวาคม 2556 รวมเป็นระยะเวลา 10 ปี ผลการศึกษาพบว่า หนังสือพิมพ์ระดับชาติมีการใช้กลวิธีทางภาษาในการนำเสนอภาพตัวแทนคนอีสานที่สำคัญทั้งสิ้น 8 กลวิธี ได้แก่ 1) การใช้คำ/กลุ่มคำ 2) การใช้อุปลักษณ์ 3) การแนะความ 4) การใช้ประโยคแสดงความสัมพันธ์แบบมีเงื่อนไข 5)การใช้โครงสร้างประโยคแบบเหตุ-ผล 6) การใช้คำถามเชิงวาทศิลป์ 7) การใช้โครงสร้างประโยคกรรม และ 8) การใช้สหบท กลวิธีทางภาษาทั้งหมดนี้ได้นำเสนอภาพตัวแทนคนอีสานในหนังสือพิมพ์ระดับชาติ 3 กลุ่ม ได้แก่ 1) ในแง่บุคลิกลักษณะและอุปนิสัย คือ คนอีสานรักศักดิ์ศรีและภูมิใจในท้องถิ่น คนอีสานอดทน และคนอีสานรักพวกพ้องและมีน้ำใจ 2) ในแง่สถานะทางสังคมและเศรษฐกิจ คือ คนอีสานมีความรู้น้อยและด้อยโอกาส คนอีสานคือชนชั้นแรงงาน คนอีสานถูกกระทำจากคนต่างกลุ่ม และคนอีสานในหัวเมืองใหญ่มีฐานะที่ดีขึ้น 3) ในแง่การเมือง คือ คนอีสานคือฐานเสียงสำคัญและมีบทบาททางการเมือง และคนอีสานเป็นเหยื่อทางการเมือง ส่วนหนังสือพิมพ์ระดับท้องถิ่นมีการใช้กลวิธีทางภาษาในการนำเสนอภาพตัวแทนคนอีสานที่สำคัญทั้งสิ้น 6 กลวิธี ได้แก่ 1) การใช้คำ/กลุ่มคำ 2) การใช้อุปลักษณ์ 3) การแนะความ 4) การใช้โครงสร้างประโยคกรรม 5) การใช้สหบท และ 6) การใช้คำถามเชิงวาทศิลป์ กลวิธีทางภาษาทั้งหมดนี้ได้นำเสนอภาพตัวแทนคนอีสานในหนังสือพิมพ์ระดับท้องถิ่น 3 กลุ่ม 1) ในแง่บุคลิกลักษณะและอุปนิสัย คือ คนอีสานมีอัตลักษณ์และภูมิปัญญาที่น่าภูมิใจ คนอีสานยึดมั่นและให้ความเคารพในสถาบันพระมหากษัตริย์ คนอีสานรักพวกพ้องและมีน้ำใจ 2) ในแง่สถานะทางสังคมและเศรษฐกิจ คือ คนอีสานมีความรู้น้อยและด้อยโอกาส คนอีสานคือชนชั้นแรงงาน และคนอีสานในหัวเมืองใหญ่มีฐานะที่ดีขึ้น 3) ในแง่การเมือง คือ คนอีสานคือฐานเสียงสำคัญและมีบทบาททางการเมือง คนอีสานไม่ต้องการแบ่งฝ่าย และคนอีสานสนองนโยบายของรัฐบาล งานวิจัยนี้แสดงให้เห็นว่าภาพตัวแทนคนอีสานที่ปรากฏสัมพันธ์กับปริบททางสังคมวัฒนธรรมและสื่อนัยเรื่องความไม่เท่าเทียมกันในสังคม แม้ว่าภาพตัวแทนคนอีสานที่ปรากฏในหนังสือพิมพ์ระดับชาติและระดับท้องถิ่นจะมีจำนวนภาพตัวแทนที่เท่ากัน แต่มีความต่างในแง่การเลือกเน้นย้ำภาพตัวแทนที่ต่างกัน กล่าวคือ ในหนังสือพิมพ์ระดับชาติมีการนำเสนอภาพในด้านที่น่าเห็นใจและไม่พึงประสงค์มากกว่าในด้านที่ดีและพึงประสงค์ ในขณะเดียวกันหนังสือพิมพ์ระดับท้องถิ่นมีการนำเสนอภาพตัวแทนคนอีสานในด้านที่ดีและพึงประสงค์มากกว่าด้านที่น่าเห็นใจและไม่พึงประสงค์ ผู้ร่วมเหตุการณ์การสื่อสาร จุดยืน และวัตถุประสงค์ที่แตกต่างกันของหนังสือพิมพ์ระดับชาติและระดับท้องถิ่น รวมถึงปัจจัยทางสังคมวัฒนธรรม อาทิ ภูมิหลังทางประวัติศาสตร์ และความแตกต่างทางภาษาและวัฒนธรรม น่าจะมีอิทธิพลต่อการนำเสนอภาพตัวแทนที่แฝงนัยแง่ความไม่เท่าเทียมกันดังกล่าว
ประเพณีขึ้นเขาพนมรุ้งในฐานะ “ประเพณีสร้างสรรค์” ในสังคมไทยร่วมสมัย
Authors:   , สังขกูล กรีธากร
Published: September 2023

วิทยานิพนธ์ฉบับนี้มุ่งศึกษาวิธีคิดในการสร้างประเพณีขึ้นเขาพนมรุ้ง จังหวัดบุรีรัมย์ ในฐานะที่เป็น “ประเพณีสร้างสรรค์” และวิเคราะห์พลวัตและบทบาทของประเพณีดังกล่าว โดยเก็บข้อมูลภาคสนามในช่วงปี พ.ศ. 2558 – 2559 ผลการศึกษาพบว่าประเพณีขึ้นเขาพนมรุ้งสร้างขึ้นเมื่อปี พ.ศ. 2534 และสืบทอดมาจนปัจจุบัน เพื่อเป็นประเพณีประจำจังหวัดบุรีรัมย์ กิจกรรมการท่องเที่ยวประกอบด้วย 3 ส่วนหลัก คือ พิธีบวงสรวงเทพเจ้าประจำปราสาทพนมรุ้ง ขบวนแห่การจำลองขบวนเสด็จพระนางภูปตินทรลักษมีเทวีและเทพพาหนะทั้งสิบ และการแสดงประกอบแสงเสียงเพื่อบอกเล่าเรื่องราวของปราสาทพนมรุ้ง ประเพณีขึ้นเขาพนมรุ้งมีวิธีคิดในการสร้างประเพณีโดยสร้างประเพณีใหม่ซ้อนลงไปในประเพณีเลิงพนมของชาวบ้าน กิจกรรมการท่องเที่ยวทั้ง 3 กิจกรรมสะท้อนให้เห็นวิธีคิดในการสร้างโดยนำหลักฐานทางประวัติศาสตร์โบราณคดี รวมทั้งศิลปะบนตัวปราสาทมาสร้างเป็นองค์ประกอบต่าง ๆ ได้แก่ การนำลวดลายภาพสลักนูนต่ำบัวแปดกลีบมาสร้างเป็นพิธีสักการบูชาบริเวณบันไดนาคราชตรงทางขึ้นปราสาท การจำลองเครื่องประดับตกแต่งขบวนแห่และการแสดงประกอบแสงเสียงจากภาพจำหลักบนตัวปราสาท ปัจจุบันยังมีการประชาสัมพันธ์ควบคู่ไปกับปรากฏการณ์แสงอาทิตย์ส่องลอดช่องประตูปราสาทพนมรุ้งทั้ง 15 ประตู และมีการใช้ประเพณีนี้ในแง่การเชื่อมโยงความสัมพันธ์ระหว่างชาวเขมรถิ่นไทยในจังหวัดบุรีรัมย์กับชาวอุดรมีชัย ราชอาณาจักรกัมพูชาอีกด้วย พลวัตของประเพณีขึ้นเขาพนมรุ้งแบ่งออกเป็น 2 ช่วง คือ ช่วงที่ 1 พลวัตจากประเพณีราษฎร์สู่ประเพณีรัฐในปี 2534 และช่วงที่ 2 พลวัตของประเพณีในช่วงที่จัดการโดยจังหวัดบุรีรัมย์ พลวัตของทั้ง 2 ช่วงเป็นผลมาจากการเปลี่ยนแปลงผู้จัดเป็นสำคัญ ทั้งนี้ประเพณีขึ้นเขาพนมรุ้งมีบทบาทสำคัญในด้านเศรษฐกิจ เนื่องจากสัมพันธ์กับวัตถุประสงค์ของการจัดงาน และมีบทบาทในด้านสังคม กล่าวคือ ได้สร้างเรื่องเล่าเกี่ยวกับปราสาทพนมรุ้งโดยอ้างว่ามาจากหลักฐานทางประวัติศาสตร์โบราณคดี และได้นำเสนอ อัตลักษณ์ของจังหวัดบุรีรัมย์ รวมทั้งอัตลักษณ์ของกลุ่มเขมรถิ่นไทย นอกจากนี้ยังมีบทบาทในด้านการสร้างความศักดิ์สิทธิ์อีกด้วย งานวิจัยนี้จึงเป็นตัวอย่างหนึ่งที่ทำให้เข้าใจการสร้างสรรค์ประเพณีใหม่ ๆ ในสังคมไทยร่วมสมัย และเป็นแนวทางในการศึกษาปรากฏการณ์ทางวัฒนธรรมในเชิงคติชนวิทยา และศาสตร์อื่น ๆ ที่เกี่ยวข้อง
ลักษณะทางกลสัทศาสตร์ของส่วนท้ายพยางค์ภาษาไทยที่ออกเสียงโดยนักศึกษาจีนที่เรียนภาษาไทย: กรณีศึกษาผู้พูดภาษาจีนถิ่นยูนนาน น่าซีและไทลื้อที่มหาวิทยาลัยชนชาติยูนนาน
Authors:   , เล่อ ยิ
Published: September 2023

งานวิจัยนี้มีวัตถุประสงค์เพื่อวิเคราะห์และเปรียบเทียบลักษณะทางกลสัทศาสตร์ของส่วนท้ายพยางค์ในภาษาไทยที่ออกเสียงโดยผู้ให้ข้อมูลคนจีนและคนไทย ผู้ให้ข้อมูลคนจีนประกอบด้วยนักศึกษาจีนที่พูดภาษาจีนถิ่นยูนนาน (YC) ภาษาน่าซี (NX) และภาษาไทลื้อ (TL) เป็นภาษาแม่ ประเด็นการวัดทางกลสัทศาสตร์ได้แก่ ค่าความถี่ฟอร์เมินท์ที่ 1 และที่ 2 และค่าระยะเวลาของสระเดี่ยวสั้น-ยาวรวม 18 หน่วยเสียง และสระประสม 3 หน่วยเสียงในภาษาไทย ค่าความถี่ฟอร์เมินท์ที่1 และที่ 2 ในช่วงเชื่อมต่อระหว่างสระกับพยัญชนะท้าย และค่าระยะเวลาของพยัญชนะท้ายทั้งเสียงกักและเสียงนาสิกในภาษาไทย ผู้วิจัยได้เก็บข้อมูลจากผู้ให้ข้อมูล 4 กลุ่ม กลุ่มละ 2 คน รวมคำทดสอบทั้งสิ้น 3,384 คำ ผู้วิจัยได้ใช้โปรแกรมพราต (Praat) ในการวัดและวิเคราะห์ค่าทางกลสัทศาสตร์ และทดสอบความแตกต่างของค่าต่างๆระหว่างกลุ่มด้วย T-Test ที่ระดับนัยสำคัญทางสถิติ p<0.05 จากผลการวิจัยพบว่า ค่าที่แตกต่างกันอย่างมีนัยสำคัญทางสถิติระหว่างผู้ให้ข้อมูลคนจีนทั้ง 3 กลุ่มกับคนไทยมีดังนี้ (1) ค่า F1, F2 และค่าระยะเวลาของสระในภาษาไทย (2) ค่า F1-trans, F2-trans ระหว่างสระกับพยัญชนะท้ายทั้งเสียงนาสิกและเสียงกัก (3) ค่าระยะเวลาของพยัญชนะท้ายเสียงนาสิกในภาษาไทย ส่วนค่าระยะเวลาของพยัญชนะท้ายเสียงกักที่ออกเสียงโดยกลุ่ม YC และ TL แตกต่างกับที่ออกเสียงโดยคนไทยอย่างมีนัยสำคัญทางสถิติ แต่ที่ออกเสียงโดยกลุ่ม NX แตกต่างกับที่ออกเสียงโดยคนไทยอย่างไม่มีนัยสำคัญทางสถิติ ผลการวิจัยช่วยให้ตีความได้ว่า (1) คุณสมบัติสระอันเกิดจากการเคลื่อนที่หน้า-หลัง (แนวนอน) และสูง-ต่ำ (แนวตั้ง) ของลิ้นเมื่อออกเสียงสระ คุณสมบัติสระที่ออกเสียงโดยผู้ให้ข้อมูลคนจีนทั้ง 3 กลุ่มแตกต่างกับคุณสมบัติสระที่ออกเสียงโดยคนไทย (2) นักศึกษาจีนทุกคนออกเสียงสระเสียงสั้นในภาษาไทยสั้นกว่าสระเสียงยาว อย่างไรก็ตาม นักศึกษาจีนออกเสียงสระเสียงสั้นยาวกว่าการออกเสียงของคนไทย แต่ออกเสียงสระเสียงยาวสั้นกว่าการออกเสียงของคนไทย (3) นักศึกษาจีนไม่ค่อยมีความสม่ำเสมอในการออกเสียงพยัญชนะท้าย (4) นักศึกษาจีนทุกคนออกเสียงพยัญชนะที่ปรากฏในโดรงสร้างแบบ CVN สั้นกว่าสระที่ปรากฏใน CV:N แต่ในขณะเดี่ยวกัน ออกเสียงพยัญชนะท้ายที่ปรากฏในแบบ CVS ยาวกว่าใน CV:S
การวิเคราะห์โครงข่ายด้วยระบบสารสนเทศภูมิศาสตร์ เพื่อการวางแผนจัดเก็บขนขยะมูลฝอย กรณีศึกษาเทศบาลเมืองบางกรวย จังหวัดนนทบุรี
Authors:   , ศิรธรรมธร ธนลักษณ์
Published: September 2023

การวางแผนการจัดเก็บขนขยะมูลฝอยอย่างมีประสิทธิภาพถือว่ามีความสำคัญอย่างยิ่งต่อการดำเนินชีวิตขั้นพื้นฐานของประชาชน การกำหนดที่ตั้งถังขยะควรตอบสนองต่อความต้องการของประชาชนในการนำขยะมาทิ้ง การจัดเส้นทางการเดินรถจัดเก็บขนขยะต้องครอบคลุมพื้นที่ให้บริการ และใช้เวลาจัดเก็บขนขยะให้น้อยที่สุด งานวิจัยนี้จึงนำระบบสารสนเทศภูมิศาสตร์มาใช้เพื่อกำหนดที่ตั้งถังขยะให้มีความเหมาะสมและกำหนดเส้นทางเดินรถจัดเก็บขนขยะอย่างมีประสิทธิภาพในพื้นที่เขตเทศบาลเมืองบางกรวย จังหวัดนนทบุรี โดยใช้วิธีการวิเคราะห์โครงข่าย 2 ประเภท ได้แก่ การวิเคราะห์หาที่ตั้งและการจัดสรร (Location-Allocation Analysis) และการวิเคราะห์ปัญหาการจัดเส้นทางของยานพาหนะ (Vehicle Routing Problem Analysis: VRP) วิทยานิพนธ์ฉบับนี้กำหนดปัจจัยต่าง ๆ ในการกำหนดจุดที่ตั้งถังขยะใหม่ใน 3 สถานการณ์ จากนั้นเปรียบเทียบว่าตำแหน่งที่ตั้งถังขยะของสถานการณ์ใดที่สามารถตอบสนองความต้องการของประชาชน และเอื้อต่อการเดินรถจัดเก็บขนขยะมากที่สุด จากผลการวิเคราะห์แสดงให้เห็นว่าที่ตั้งถังขยะใหม่และเส้นทางเดินรถจัดเก็บขนขยะใหม่ สถานการณ์ที่ 3 มีความเหมาะสมที่สุด สามารถจัดเก็บขยะได้มากขึ้น ซึ่งช่วยลดปัญหาขยะมูลฝอยตกค้างและสามารถจัดเส้นทางเดินรถจัดเก็บขนขยะได้อย่างมีประสิทธิภาพ
การวิเคราะห์และประยุกต์โครงสร้างพื้นฐานภูมินิเวศชนบท: กรณีศึกษา ตำบลบ้านฝาง อำเภอบ้านฝาง จังหวัดขอนแก่น
Authors:   , ฉัตรจุฑามณี ธเนศ
Published: September 2023

วิทยานิพนธ์นี้เป็นการศึกษาภูมิทัศน์ด้วยกรอบของทฤษฎีภูมินิเวศในพื้นที่ชนบท กรณีศึกษาตำบลบ้านฝาง อำเภอบ้านฝาง จังหวัดขอนแก่น โดยมีจุดมุ่งหมายเพื่อทำความเข้าใจโครงสร้างและบทบาทหน้าที่ของภูมินิเวศ รวมถึงการวิเคราะห์ปัญหาจากการเปลี่ยนแปลงโครงสร้างภูมินิเวศ เพื่อนำเสนอแนวทางในการบรรเทาผลกระทบที่เกิดขึ้น ขั้นตอนกระบวนการศึกษาใช้ข้อมูลภาพถ่ายทางอากาศ การสำรวจ และการสัมภาษณ์ นำมาสร้างแผนที่โครงสร้างภูมินิเวศเพื่อใช้ในการบ่งชี้และจำแนกโครงสร้างและบทบาทหน้าที่ของ ภูมินิเวศในฐานะของโครงสร้างพื้นฐานภูมินิเวศ รวมถึงศึกษาผลกระทบจากการเปลี่ยนแปลงโครงสร้างพื้นฐานภูมินิเวศ โดยเปรียบเทียบข้อมูลจากการซ้อนทับแผนที่โครงสร้างภูมินิเวศปี พ.ศ.2498 และปี พ.ศ.2559 จากการเปรียบเทียบแผนที่โครงสร้างภูมินิเวศ แสดงให้เห็นการเปลี่ยนแปลงโครงสร้างเชิงปริภูมิของพื้นที่ศึกษา พบว่าในปี พ.ศ.2498 ผืนป่าทำหน้าที่เป็นพื้นภูมินิเวศ ต่อมาในปี พ.ศ.2559 การเปลี่ยนแปลงของโครงสร้างภูมินิเวศ ทำให้พื้นภูมินิเวศเปลี่ยนจากป่าเป็นทุ่งนา และเนื่องจากลักษณะทางกายภาพที่แตกต่างกันของป่าและทุ่งนาจึงส่งผลให้ บทบาทหน้าที่ พลวัต และปฏิสัมพันธ์ระหว่างองค์ประกอบของภูมินิเวศเปลี่ยน โดยผลจากการศึกษานี้สามารถใช้เป็นข้อมูลพื้นฐานในการฟื้นฟูโครงสร้างพื้นฐานภูมินิเวศ การวางแผนภูมินิเวศ และการประเมินภูมินิเวศต่อไปในอนาคต